Il-fotografu Ingliż Jimmy Nelson qatagħha li jivvjaġġa d-dinja fi tliet snin, u żar 35 tribù fil-ħames kontinenti, li jinsabu fix-xifer tal-estinzjoni. Ma jistax jgħid li kienu ostili miegħu. Anzi; il-ħin kollu joffrulu l-vodka, iżda billi ma jixrobx alkoħol, irrifjuta. Madankollu wara li ma rnexxilux jipperswadihom jippużawlu għar-ritratti, ħaseb li jkun aħjar jekk iwarrab il-camera tal-ritratti u jagħmilha tal-mistieden tagħhom. Ir-riżultat kien li f'temp qasir siker sakra ma jarax art u ntilef minn sensih. Meta qam, sab ruħu t'tinda, imdawwar minn madwar 30 persuna. Xtaq iqum biex jurina, għax kellu l-bużżieqa tal-awrina se tixpakka, iżda ma felaħx. Imgeżwer f'madwar tmien saffi ta' ħwejjeġ, f'temperatura ta' inqas minn 40 grad barra, il-fotografu Ingliż ma kellux għażla għajr li jagħmel taħtu. U reġa' raqad. Aktar tard irrealizza li t-tinda waqgħet minħabba kwantità ta' ċriev – annimali li ma kienx jaf li jersqu f'numru mdaqqas meta jxommu l-melħ fl-urina. Dawn l-annimali dawruħ u bdew jippruvaw jilagħqulu ħwejġu. Irrakkonta li għall-bidu n-nies tat-tribù Tsaatan kienu riservati, iżda meta sar 'il-babbu' tagħhom u bdew jidħqu bih, malajr aċċettawh u għoddewh b'wieħed minnhom.
Żjara lil 35 tribù f'periklu ta' qirda